google/wiki40b huggingface dataset:
Orion (tähtkuju)

Orion on taevaekvaatori lähedal asuv tähtkuju, mis on üks tähistaeva kirkamaid ja nähtav kogu maailmas. See on üks tuntumaid ja lihtsamini leitavaid tähtkujusid. See on pindalalt 26. tähtkuju, kattes 594 ruutkraadi.
Tähtkuju on nime saanud kreeka mütoloogiast tuntud küti Orioni järgi, kelle Artemis tappis.
Heledaim täht on sinakasvalge Rigel (ka Riigel, β Ori). Heledad tähed on veel umbes 650 valgusaasta kaugusel asuv punakas Betelgeuse, α Orionis, Bellatrix, Mintaka, Alnilam, Alnitak ja Saiph.
Tähtkujus asuvad Orioni gaasudu ja Hobusepea udukogu.
Oktoobris on Orioni tähtkujus võimalik näha Orioniidide meteoriidivoolu. 
Eesti rahvaastronoomias asus Orioni kohal tähtkuju nimega Koot ja Reha.
Itamar Even-Zohar

Itamar Even-Zohar (sündinud 1939)  on Iisraeli kultuuriteadlane ja Tel Avivi ülikooli professor. Even-Zohar on polüsüsteemiteooria ning kultuuriliste repertuaaride teooria looja.
Peeter Padrik (veterinaar)

Peeter Padrik (sündinud 18. detsembril 1961 Tartus) on Eesti loomakasvatusteadlane.

Elulugu

Peeter Padrik on tööliste poeg.
Lõpetas 1980 Tartu 3. Keskkooli, 1990 EPA zooinseneriteaduskonna, õppis 1996–1998 TÜ avatud ülikoolis filosoofiat, lõpetas 2002 EPMÜ-s magistrantuuri, magister loomakasvatuses (2002, EPMÜ), väitekiri "Eesti holsteini tõugu sugupullide sperma morfoloogia ja spermide osmoresistentsus"; aastast 2002 EPMÜ doktorant. Täiendanud end Soome, Rootsi, Hollandi, Leedu ja Läti seemendusjaamades. Oli 1990–1998 Eesti Tõuloomakasvatajate Ühistu (ETKÜ) labori peatehnoloog, 1999–2003 juhataja ja aastast 2003 ka juhatuse liige, ühtlasi aastast 1999 EPMÜ loomaarstiteaduskonna sigimisbioloogia osakonna spermatoloog (poole koormusega).

Teadustöö

Uurimisvaldkond: sugupullide spermide kvaliteet ja viljastamisvõime. 30 teadustrükist.
Andres Kasesalu

Andres Kasesalu (4. märts 1962 – 7. jaanuar 2009) oli eesti ajalooõpetaja.
Pärast Tartu Riikliku Ülikooli lõpetamist ajaloolasena 1985. aastal asus ta tööle tollases Tallinna 9. Keskkoolis, mis hiljem muutis oma nime Õismäe Humanitaargümnaasiumiks. Hiljem pidi ta koolist lahkuma. Tema viimane töökoht oli TEA Kirjastuse entsüklopeediatoimetus.
Teda tunti kui üht Eesti paremat mälumängurit.
Auguste Karoline

Printsessi surm

Printsess Auguste suri 16. septembril 1788. Printsessi traagilisele surmale toob valgust pastori Dahli tütre tunnistus:
„Ühel päeval kuuldi läbilõikavat karjet lossist, mida isegi talupojad, kes töötasid põllul kuulsid. Üks arst ruttas juurde, kuid oma suureks imestuseks leidis ta kõik uksed suletuna ja talle öeldi, et kindral Pohlmann ja printsess on end majja sulgenud. Vahepeal kuulis arst ise seda kisa, mis vähehaaval lakkas ja kõik uskusid, et see kurjategija Pohlmann, et oma saladust halvast kohtlemisest mitte paljastada, kedagi juurde ei kutsunud, et printsessile abi osutada, ja et see õnnetusse olukorda seatud lahinguohver oma elu on lõpetanud, peale seda kui ta on lapse sünnitanud, kes kohe emaga kirstu pandi. Kaks päeva hiljem toodi Kullamaa kiriku kabelisse kirst, mis oli ilustatud punase sameti ja kuldnarmastega, kuid kruvidega kõvasti kinni keeratud. Pohlmann paigutas kaks tunnimeest kabeli ukse ette. Räägitakse, et tunnimehed olid öösel kabelist oigamist kuulnud. Ümbruskonnas levisid jutud, et printsess on tegelikult varjusurmas.“
– Pastori Dahli tütar

Kultuurilooline kajastus

Gert Helbemäe kuuldemäng "Augusta Carolina" sai 1939 Riigi Ringhäälingu konkursil 3. koha. Helbemäe tegi kuuldemängust 1943 neljavaatuselise näidendi "Augusta Carolina".
Hinge Kaljund avaldas 2012 jutustuse "Printsessi mõrv Koluvere lossis."
Eosinofiilid

Eosinofiilid ehk eosinofiilsed granulotsüüdid ehk atsidofiilid (ladina keeles eosinum, eosinophilus, granulocytys acidophilus) on paljude selgroogsete lümfoid(-immuun)süsteemi fagotsüütilised leukotsüüdid.
Eosinofiilide noored vormid tekivad luuüdis. Eosinofiilide ülesandeks on suuremate parasiitide hävitamine ning allergiliste ja põletikuliste reaktsioonide modulleerimine.
Eosinofiilide areng, morfoloogia ja patoloogia võivad erineda nii liigiti, indiviiditi kui ka arenguastmeti.
Eosinofiilide nimetust kannab ka täisvereanalüüsi eosinofiilide absoluutarv (lüh EO).

Maolistel

Madude veres ning kudedes liikuvaid eosinofiile ei ole lõpuni uuritud, teatud autorite arvates on madudel eosinofiilid ikkagi tuvastatavad ja kirjeldatavad. Madude vereanalüüside eosinofiilide referentsväärtuste vahemikuks võetakse 0–1%.

Terminoloogia

Eosinofiilid on kantud kehtivasse inimese tsütoloogia ja histoloogia standardsõnavarasse Terminologia Histologica-sse.

Patoloogia

Eosinofiilidega seostatakse inimestel mitmeid allergilisi ja haiguslikke seisundeid, näiteks eosinofiilia, eosinofiilne granuloom, eosinopeenia, eosinofiilne gastroenteriit jpt.
Karl Saar

Karl Saar (sündinud 9. augustil 1945 Palamuse vallas Jõgevamaal) on Eesti tehnikateadlane.

Elulugu

Karl Saar on kaupluseomaniku poeg.
Lõpetas 1964 Jõgevamaal Maarja Keskkooli (tollal Järve Keskkooli), 1969 Tallinna Polütehnilise Instituudi (TPI) soojusenergeetika alal, TPI-s 1979 aspirantuuri, tehnikakandidaat (1980, TPI), väitekiri "Исследование образования окислов азота из топливного азота в процессе горения жидкого топлива". Oli 1969–81 TPI labori juhataja ja teadur, 1981–84 Eesti Teaduste Akadeemia spetsiaalse konstrueerimisbüroo konstruktor, 1984–90 osakonnajuhataja. 1990–2000 direktor, 2000– Eesti Energia AS ökoloogia labori juhataja.

Teadustöö

Uurimisvaldkonnad: lämmastikoksiidide teke vedelkütuste põletamisel, looduslike keskkondade kaugseire, õhuheitmete analüüs ja selle vähendamise võimalused. Osales 1986–88 uurimislaeval "Arnold Veimer" kolmel teadusliku ekspeditsioonil. NSVL Ministrite Nõukogu teadus- ja tehnikapreemia (1988). 20 teadustrükist, 5 autoritunnistust.
Baltic Queen

Laeva ajalugu

Laev telliti 11. aprillil 2007. Liin, mida laev sõitma hakkab, oli pikka aega lahtine ning kuigi Soome ajalehele Turun Sanomat intervjuu andnud Tallinki juhatuse liige Keijo Mehtonen jõudis juba teatada, et see laev asendab tõenäoliselt Silja Europa Turu–Maarianhamina–Stockholmi liinil, teatas 5. novembril Tallinki juhatuse esimees Enn Pant, et uus laev hakkab sõitma Tallinna–Stockholmi liinil. 22. aprillil 2008 pandi laevale Raumas kiil.
Laev lasti vette 5. detsembril 2008, mil see sai nime Baltic Queen. Laeva ristiemaks sai Tallink Silja Oy juhi Keijo Mehtose lapselaps Mea Mehtonen.
Tallink Grupi tütarfirma Tallink High Speed Line Ltd. võttis 16. aprillil 2009 Raumas STX Europe'i laevatehases laeva vastu. Baltic Queen jõudis Tallinna 19. aprillil 2009. 22. aprillil toimus Tallinki, Tallinna Sadama ja SEB Panga ühisüritus klientidele. 23. aprillil Tallinna Sadamas avatud uste päeval näitas Tallink huvilistele laeva. Esimese reisi tegi Baltic Queen 24. aprillil.
26. novembrist 11. detsembrini 2009 asendas Baltic Queen remonti läinud Silja Europat liinil Turu–Stockholm.
Kuni 6. augustini 2014 sõitis Baltic Queen Tallinna–Mariehamni–Stockholmi liinil.
Alates 7. augustist 2014 sõidab Baltic Queen Tallinna–Helsingi liinil ning seoses sellega asendab Baltic Queeni Tallinna–Stockholmi liinil Romantika. Seetõttu jääb Riia–Stockholmi liinile vaid üks laev, Isabelle, mis väljub kummastki sadamast ülepäeviti.
12. septembril 2016 teatas Tallink, et laev naaseb Tallinna-Stockholmi liinile 13. detsembril, vahetades välja Romantika, mis hakkab taas sõitma Riia-Stockholmi liinil. Tallinna-Helsingi liinile jääb Silja Europa.
Viie Kooli Võistlus

Viie Kooli Võistlus (ka Viie Kooli Kohtumine) on iga-aastane reaalainete võistlus, kus võistlevad Hugo Treffneri Gümnaasiumi, Viljandi Gümnaasiumi, Nõo Reaalgümnaasiumi, Miina Härma Gümnaasiumi ja Tartu Tamme Gümnaasiumi õpilased. Võisteldakse matemaatikas, füüsikas ja keemias. Iga kooli võistkonnas on maksimaalselt 20 õpilast. Igas aines võistleb igast koolist 10 õpilast. Parimatele osalejatele ja nende juhendajatele on välja pandud stipendiumid.

Ajalugu

Esimene viie kooli võistlus toimus 1965/1966 õppeaastal, millest võtsid osa Tartu 1. keskkool (nüüdne Hugo Treffneri Gümnaasium),  C. R. Jakobsoni nimeline Viljandi 1. keskkool (nüüdne Viljandi Gümnaasium) ja Nõo keskkool (nüüdne Nõo Reaalgümnaasium). Hiljem liitusid Tartu 2. keskkool (nüüdne Miina Härma Gümnaasium) ja Tartu 5. keskkool (nüüdne Tartu Tamme Gümnaasium). Alates 2012/2013. õppeaastast osaleb väljaspool ametlikku arvestust ka Ida-Virumaa koolide segavõistkond.
Kilingi mõis

Kilingi mõis (saksa keeles Kurkund) oli rüütlimõis, hiljem riigimõis Saarde kihelkonnas Pärnumaal.
Gustaf Gabrielsson Oxenstierna (1613–1648)

Gustaf Gabrielsson Oxenstierna (29. august 1613 – 31. mai 1648) oli Rootsi riigitegelane, Kronoborgi krahv (1651). 
1639 sai temast Västmanlandi maakonna valitseja. 28. mail 1642 määrati ta Eestimaa kuberneriks. 1645 sai ta riigi- ning kantseleinõunikuks. Eestimaa kubernerina oli ta ametis 1646. aastani, olles tuntud kui kirikuolude korraldaja, vabahärra ja piiskop Joachim Jheringi toetaja. Pärast seda töötas ta kuni surmani Soomes Savolaxi maakonnakohtunikuna. 
Talle kuulus Eestimaal isalt päritud Martna kihelkonna Rannamõisa (Vogelsang) mõis.
Euroopa Teaduste Akadeemia

Euroopa Teaduste Akadeemia (inglise keeles European Academy of Sciences, ladina keeles Academia Scientiarum Europaea, lühendatult EURASC) on üks Euroopa teadusakadeemiaid. EURASC on rahvusvaheline mittetulundusorganisatsioon, mille eesmärk on edendada tipptasemel teadust ja tehnoloogiat. Asub Belgias Liège'is. Akadeemia asutati 2003. aastal Belgia kuninga dekreediga.
Modest Mussorgski

Modest Mussorgski (vene Модест Петрович Мусоргский; 21. märts (vkj 9 märts) 1839 Karevo küla, Pihkva kubermang – 28. märts (vkj 16. märts) 1881 Peterburi) oli vene helilooja, Mili Balakirevi, Aleksandr Borodini, César Cui ja Nikolai Rimski-Korsakovi kõrval üks Võimsa rühma liikmeid. 
Modest Mussorgski andis olulise panuse vene rahvusliku muusika arengusse. Tema veendumus oli, et kunst peab kajastama tegelikku elu. Nii pärinebki sageli tema teoste ainestik ajaloost.
Tema helikeel oli oma aja kohta uudne ja julge, eirates rangeid harmoonia reegleid.
Tema varajase surma nädal pärast 42. sünnipäeva põhjustas alkoholism.
Õhuluure

Õhuluure on õhujõudude luurelennukite või mehitamata luurelennukite (UAV) poolt regulaarsete/rutiinsete või sihipäraste lendude käigus rahu- ja sõjaajal teostatav teabehankeprotsessi osa, mille käigus vastavalt lennukõrgusele fikseeritakse visuaalse vaatluse või video-fotoaparatuuri abil vaadeldaval territooriumil, objektil või infrastruktuuriobjektil huvipakkuvad objektid või sündmused: raudteeešelonid, väeosade, sõjatehnika kogunemised, vägede dislotseerumispiirkonnad jne.
Õhuluurega kogutud esmased andmed analüüsitakse ja kontrollitakse täiendavalt lahinguluure ja agentuurluure teel.
Peter von Glehn

Peter von Glehn (vene Пётр Петрович Глен ; 8. november (vkj 27. oktoober) 1835 Jälgimäe mõis – 16. aprill (4. aprill) 1876 Peterburi) oli baltisaksa botaanik.
Peter von Glehn sündis Harjumaal Jälgimäe mõisas Peter von Glehn vanema ja tema abikaasa, Auguste Caroline Marie Burchardt von Bellavary vanima lapsena. Tema noorem vend Nikolai oli Nõmme rajaja, peale tema oli Peteril ka kolm õde: Marie Elisabeth (sünd. 1840), Julie Wilhelmine (1842–1867) ja Marie (1843–1884).
Glehn alustas kooliteed Tallinna Toomkoolis. Aastatel 1854–1858 õppis ta Tartu Ülikoolis botaanikat ja zooloogiat. Ülikooli lõpetas ta kuldmedaliga. Aastatel 1858–1862 osales Glehn Vene Keiserliku Geograafia Seltsi ülesandel ekspeditsioonidel Ida-Siberis, Amuurimaal ja Sahhalinil, mille tulemusel kirjutas ta kaks teost Siberi floorast. 
Aastal 1865 suundus Peter von Glehn elama Peterburi ning töötas sealses botaanikaaias oma surmani. Peter oli abielus Leopoldine von Bergiga.
Peter von Glehni järgi on nimetatud Glehni kuusk ja sarikaliste sugukonda kuuluv ravimtaim randgleenia.
Eesti suursaadik Moldovas

Eesti suursaadik Moldovas on Eesti volitatud suursaadik Moldovas. Suursaadik resideerib Bukarestis.
Suffolki maakond (New York)

Ajalugu

Suffolki maakond moodustati 1683. aastal ja on üks kaheteistkümnest originaalsest maakonnast New Yorgi osariigis.
Malayotyphlops

Levila

Need maod elavad Kagu-Aasias.
Rakvere Spordikeskus

Rakvere Spordikeskus on 2004. aastal loodud Rakvere linna spordiobjekte haldav keskus. 
Objektideks on Rakvere spordihall, staadion ja kergejõustikuruum, Rahu hall, kunstmurustaadion, tennisestaadion, Palermo terviserajad, spordiväljakud ja kergliiklusteed. Rakvere Spordikeskus on võõrustanud spordihallis ja staadionil mitmeid rahvusvahelisi ja kodumaiseid spordivõistlusi ning üritusi.

Rakvere spordihall

20. mail 2004 avatud Rakvere spordihall on suuruselt teine spordihall Eestis. Spordihalli aadress on Kastani puiestee 12. Spordiürituste kõrval korraldatakse Rakvere spordihallis kontserte, tsirkuseetendusi, messe, näitusi, seminare ja palju muud. Paljusid rahvusvahelisi võistlusi ja Eesti spordi tippüritusi võõrustavat Rakvere spordihalli külastab igal aastal üle 100 000 inimese. Spordihallis on võimalik harrastada erinevaid spordialasid. On olemas korv- ja võrkpalliväljakud, judosaal, 15 meetrit kõrge kaljuronimissein, jõusaal, lauatennise- ja aeroobikasaal. Vaba aega aitavad meeldivalt sisustada ka infrapunasaun ja leilisaunad ning kohvik. Õppeklassis saab korraldada koosolekuid kuni 50 inimesele ning VIP-ruumis nõupidamisi kuni 12 inimesele.

Staadion ja kergejõustikuruum

Staadion ja kergejõustikuruum asuvad Rakvere Spordihalli kõrval aadressil Kastani puiestee 12. Staadion avati 29. mail 1930. Viimati renoveeriti 2004.aastal. Staadioni kõrval on 2500-kohaline statsionaarne tribüün ja kergejõustikuruum ehk maneež.

Kunstmurustaadion

Kunstmurustaadion asub Võidu 67. Kompleksi kuuluvad kunstmurukattega jalgpalliväljak, pallimänguplatsid (korvpall, võrkpall, tennis, rannavolle), kergejõustikuosa (8 rajaga jooksusirge, kuulitõukesektor ja kaugushüppekastid), 250-kohaline teisaldatav tribüün.

Tennisestaadion

Tennisestaadion asub aadressil Näituse 2a.Tennisestaadionil on kolm savi-liiva väljakut, riietus. ja pesemisruumid ja spordiõpperuum.

Rahu hall

Rahu hall asub Rahu 15. Hallis on täismõõtmetes pallimängusaal (korvpall, võrkpall), judosaal ja jõusaal.

Palermo terviserajad

Terviserajad asuvad Palermo linnaosas.1930-ndatel asusid siin lasketiirud, 1985. aastast valgustatud suusarada, alates 1999 terviserajad. Radade pinnakate on looduslik või kaetud saepuruga ning radade pikkused on 2,2 km ja 3 km.
Eķengrāve mõis

Eķengrāve mõis (Eķengrāves muiža) on endine mõis Lätis Viesīte piirkonnas Viesīte vallas Eķengrāves. Saksa keeles Eckengraf või Eichengrabe.
Eķengrāve mõis rajati aastal 1477, mil Bernhard von der Borch rajas ümbruskonna maadest umbes 20 hektari suuruse maavalduse. Mõisa omanikeks olid Lafflerid, seejärel aastast 1565 Vietinghoffid ja aastast 1590 Grotthußid. Aastal 1622 kasutati mõisa kohta esimest korda nime Eichengrabe.
Aastal 1633 said mõisa omanikeks Zöge von Manteuffelid, 1698 aga Taubed. Omanike kiire vahetus jätkus aastal 1753 Wittenite ja aastal 1762 Howenitega. Aastal 1783 jõudis mõis taas Manteuffelite kätte tagasi, aga juba aastal 1798 läks see edasi Witte von Wittenheimidele. Nende valdusse jäi mõis kauemaks, vahetusid vaid rentnikud. Aastal 1861 ostis mõisa Heinrich Heinz, aga aastal 1872 Rechenbergid. Nende valdusse jäi mõis võõrandamiseni aastal 1920, tol ajal kuulus mõisa juurde juba 1333 hektarit maad. Rechenbergid rentisid mõisakompleksi Läti riigilt edasi aastani 1926, mil sinna asusid elama Lievenid.
Mõisa elumaja ja kõrvalhooned on kultuurimälestistena kaitse all.
Maryla Rodowicz

Maryla Rodowicz, õieti Maria Antonina Rodowicz, (sündinud 8. detsembril 1945 Zielona Góras) on poola laulja, viljeleb estraadilaulu (poplaulu) ja rokkmuusikat (folkrokki).
Ta on loonud laule Agnieszka Osiecka sõnadele. Näitlejana on ta kaasa teinud mõnes mängufilmis ja teleseriaalis "Rodzina zastępcza" ('Kasupere', 1999–2009).
Lauljakarjääri alustas ta 1960. aastatel, karjääri tipp langes 1970.–1980. aastatele. Tal on ilmunud üle 20 albumi poola keeles, üks album inglise, saksa, vene ja tšehhi keeles. Kokku on müüdud albumeid rohkem kui 15 miljonit eksemplari, sealhulgas 10 miljonit Nõukogude Liidus ja Venemaal.
Tiia Reimand

Tiia Reimand (aastani 1996 Pruuli, sündinud 19. septembril 1967 Tartus) on Eesti arstiteadlane, pediaater ja geneetik.

Elulugu

Tiia Reimand on filoloogi tütar.
Lõpetas 1985 Tartu 2 Keskkooli, 1991 TÜ arstiteaduskonna. Meditsiinidoktor (2007, TÜ), väitekiri "Down syndrome in Estonia". Oli 1991–93 TÜ geneetika internatuuris, 1993–94 Tallinna Meditsiinikooli anatoomia ja geneetika õppejõud, 1995–97 TÜ lastekliiniku resident, aastast 2000 Tartu Ülikooli Kliinikumi ühendlabori meditsiinigeneetika keskuse pediaater-geneetik, 2000–07 ka TÜ pediaatria doktorant. Täiendas end 1995 Kopenhaagenis ja 2000 Soomes. ECARUCA (European Cytogenetic Assotiation Register of Unbalanced Chromosome Aberration) Eesti koordinaator. Eesti Inimgeneetika Ühingu asutajaliige, Eesti Lastearstide ja Arstide Liidu liige. Uurinud kromosoomhaigusi. 15 teadustrükist.
Tamme mõis (Kanepi)

Tamme mõis (saksa keeles Tammen) oli rüütlimõis Kanepi kihelkonnas Võrumaal. Nüüdisajal jääb mõis Põlva maakonda Kanepi valda.
Mõis moodustati 1786. aastal Valgjärve mõisast eraldatud osast.
Karl Malone

Isiklikku

Malone'il on tütred Kadee Lynn ja Kaylee Ann ning poeg Karl Jr.
Sulgjas kalanhoe

Kasutamine meditsiinis

Taime kloroformiga konserveeritud mahl on antiseptilise ja põletikuvastase toimega (sisaldab polüsahhariide, parkaineid, orgaanilisi happeid, ensüüme ja mikroelemente). Seda kasutatakse halvasti paranevate haavade, põletuste, lamatiste, nahalõhede raviks, aga ka tonsilliidi ja igemepõletiku raviks. Ravitakse ka mitmesuguseid nakkusi ja reumat. Kalanhoeekstraktil on üldine immuunsust tugevdav toime.
Kalanhoe sisaldab A- ja C-brüofiliini. Neist esimene takistab kasvajate arengut ja teisel on täheldatud putukaid tõrjuvaid omadusi. Seevastu südamele mõjub kalanhoe kahjulikult, eriti kariloomadel.
Guillaume Postel

Guillaume Postel (25. märts 1510 Barenton, Alam-Normandia – 6. september 1581) oli prantsuse keeleteadlane, astronoom, kabalist ja diplomaat.
Pariisis õppides tutvus ta Ignatius Loyolaga ning teistega, kes asutasid hiljem jesuiitide ordu, ning säilitas nendega ühenduse kogu elu.
Ta oli araabia, heebrea, vanasüüria ja teiste semi keelte, samuti kreeka ja ladina keele asjatundja, mistõttu pälvis ta varsti õukonna tähelepanu. 1536. aastal saatis François I ta Prantsusmaa saadiku tõlgina Türgi sultani Suleiman I juurde Konstantinoopoli. Veel oli talle ülesandeks tehtud koguda idamaade kirjanduse käsikirju kuningliku raamatukogu jaoks.
1538. aastal avaldati tema teos "Linguarum Duodecim Characteribus Differentium Alphabetum Introductio" ('sissejuhatus kaheteistkümne erineva keele tähemärkidesse').
Ta kogus, tõlkis ja avaldas käsikirju, tuues nii eurooplaste ette mitmeid kreeka-, heebrea- ja araabiakeelseid teoseid.
Guttanneni vapp

Guttanneni vapp on Šveitsi Berni kantoni Oberhasli ringkonna Guttanneni valla vapp.
Guttanneni vapil on kollasel põhjal nulg või kuusk (Tanne) ning kaks punast tähte, mis sümboliseerivad Guttannenit ja Bodenit.
Liina Reimani mälestussõrmus

Liina Reimani mälestussõrmus on Eesti teatri väljapaistvale draamanäitlejannale antav rändauhind. Sõrmuse valdajat on nimetatud Liina Reimani mälestussõrmuse hoidjaks.
Esimesena kandis sõrmust Aino Talvi (1979–1984), seejärel kandis sõrmust aastani 2018 Ita Ever. Alates 2018 kannab sõrmust Ülle Kaljuste.
Paikre prügila

Paikre prügila on prügila Pärnu maakonnas Paikuse asulas. Prügilat haldab OÜ Paikre (varasema nimega OÜ Paikuse Jäätmekäitluskeskus).
Prügila ajalugu ulatub aastasse 2002, kui avati Paikuse prügila.
Prügila vastab Euroopa Liidu nõuetele.
Chesaw

Chesaw on kummituslinn USA-s Washingtoni osariigis Okanogani maakonnas.
19. sajandi lõpus avastati Chesaw's kulda, ning see meelitas sellesse piirkonda kaevureid. Kaevanduspiirkonda saabus ka Hiina kaevureid, neist tuntuim oli kullapesija nimega "Chee Saw". Talle kuulus väike rantšo ja pood, mis ei asunud kullakaevurite ajutistest eluruumidest kuigi kaugel. Valged kaevurid hakkasid oma kaupa ostma Hiina kaupmehelt. Veidi ajapärast sai fraasist "Chee Saw’s" kõnekäänd ja lõpuks kujunes selles välja lihtsalt "Chesaw", millest sai asula nimi.
Chesaw'st kujunes oluline kaevanduslinn ja asulas asus nelikümend hoonet. Pärast kullapalavikku elas asulas 200 inimest. 
1906. aastal avati asulas kool. 1914. aastal kaevandused suleti ja inimesed lahkusid suurematesse linnadesse. Kool töötas 1943. aastani, kuni see lammutati.
Aastatel 1950 ja 1959 tabas linna tulekahju ning 1970. aastal elas Chesaw's ainult kümme inimest.
Tänapäeval asub Chesaw's mõned puidust majad, rodeoväljak, kauplus, tavern ja surnuaed.
Juhan Aare

Isiklikku

Juhan Aare isa on tehnikateadlane Johannes Aare, ema Priscilla Aare oli Tallinna Töölisteatri näitleja, õde Anne Aare on tekstiilikunstnik, vend Tõnu Aare on ansambli Apelsin asutaja ja juht. 
Juhan Aare on abielus Anu Transtok-Aarega. Aastal 2005 sündis neil poeg Georg Richard.
Peeter Sirge

Haridus

Peeter Sirge lõpetas 1979. aastal Tallinna 2. Tehnikakooli fotograafia erialal ja õppis 5 aastat Moskvas Üleliidulises Kinematograafia Instituudis mängufilmi operaatori erialal.

Töö ja tegevused

Peeter Sirge on töötanud Eesti Televisioonis teleoperaatori, fotograafi ja fotoreporterina. Ta on teinud kaastööd ajalehtedele ja ajakirjadele. Aastal 2004 asutas fotograafiateenuseid osutava firma Artenex OÜ ja aastal 2011 Peeter Sirge Fotokooli. Peab fotograafialoenguid.
Kuberneripuu

Kuberneripuu (Julbernardia; Paraberlinia) on liblikõieliste sugukonda kuuluv puude perekond.
Kuberneripuud kasvavad Aafrikas. Puud on keskmist kasvu.
Perekonda kuulub kaheksa liiki.
Kellu

Kellu on ehitustööriist, millega paigaldatakse ja tasandatakse mörti.
Seda kasutatakse krohvimisel ja müüriladumisel.
Kellu koosneb tavaliselt kolmnurksest metallplaadist, millele on kinnitatud kõverdatud vars, mille otsas on käepide.  Plaadil võib olla ka teistsugune kuju.
Sjur Røthe

Sjur Røthe (sündinud 2. juulil 1988 Vossis) on Norra murdmaasuusataja. 
Juunioride maailmameistrivõistlustel 2007. aastal Travisios võitis Røthe hõbemedali 20 km suusavahetusega sõidus. 2011. aasta maailmameistrivõistlustel Oslos sai ta 50 km ühisstardiga vabasõidus 4. koha ja 30 km suusavahetusega sõidus 14. koha ning 15 km klassikasõidus 21. koha. 
2019. aasta maailmameistrivõistlustel Seefeldis tuli ta maailmameistriks 30 km suusavahetusega sõidus ja teatesõidus.
Maailma karikavõistlustel debüteeris Røthe 14. märtsil 2009 Trondheimis 50 km ühisstardiga klassikasõidus, kus ta katkestas. Esimest korda jõudis ta punktikohale ehk 30 parema hulka 21. novembril 2009 Beitostølenis 15 km vabasõidus, kus ta sai 18. koha. 2010. aasta märtsis Lahti Mk-etapil kuulus ta 4×10 km teatesõidus Norra võidukasse meeskonda. Kaks aastat hiljem 2011.–2012. aasta maailma karikasarjas Lahtis peetud MK-etapil sai ta oma parima koha individuaaldistantsil, olles 30 km suusavahetusega sõidus neljas. Esimest korda jõudis ta poodiumile 13. detsembril 2012 Canmore'is, kui oli 15 km ühisstardiga klassikasõidus teine. Esimese etapivõidu sai ta 14. märtsil 2015, kui võitis 50 km vabatehnikaetapi Oslos.

Maailma karikavõistlustel

Sjur Røthe on individuaalselt osalenud 138 maailma karika etapil (seisuga 24. veebruar 2019) ja jõudnud poodiumile 14 korral, millest neljal korral kõige kõrgemal astmel.
Volossovo

Ajalugu

Volossovo tekkis 1870. aastal Kupanitsa küla lähedale rajatud raudteejaama juurde. Alev alates aastast 1937. Linnaõigused sai 1999. aastal.